ΑΘΗΝΑ 21/07/2022

ΑΡ. ΠΡΩΤ.:174

ΠΡΟΣ: 1. ΥΠΟΥΡΓΟ ΥΓΕΙΑΣ

κο ΘΑΝΟ ΠΛΕΥΡΗ

2. ΑΝ. ΥΠΟΥΡΓΟ ΥΓΕΙΑΣ

κα ΑΣΗΜΙΝΑ ΓΚΑΓΚΑ

Κύριε Υπουργέ,

Κυρία Υπουργέ,

Σε πολλά Νοσοκομεία οι Διοικήσεις ακολουθώντας τις νόμιμες διαδικασίες αναγνώρισαν μισθολογικά σε υπαλλήλους προϋπηρεσία που διέθεταν στο Ωνάσειο Καρδιοχειρουργικό Κέντρο.

Μετά από πολλά χρόνια ανακάλυψαν ότι εσφαλμένα αναγνωρίσθηκε μισθολογικά η εν λόγω προϋπηρεσία και τώρα λαμβάνουν αποφάσεις επιστροφής των χρημάτων από τους εργαζόμενους που αντιστοιχούν στα έτη αναγνώρισης.

Οι εργαζόμενοι καλούνται να επιστρέψουν πίσω ένα υπερβολικά υψηλό ποσό στο σύνολό του ενώ οι ίδιοι το έλαβαν μειωμένο σε ποσοστό άνω των 30% λόγω κρατήσεων (φόροι, εισφορές κλπ.).

Το Ωνάσειο Καρδιοχειρουργικό Κέντρο είναι Ν.Π.Ι.Δ. Νοσοκομείο ενταγμένο στο Ε.Σ.Υ. και επιχορηγείται από κρατικούς πόρους άμεσα (Κρατικό Προϋπολογισμό) και έμμεσα (ΕΟΠΥΥ) σε ποσοστό άνω των 50% του ετήσιου προϋπολογισμού του.

Ως εκ τούτω οι εργαζόμενοι εμπίπτουν στις διατάξεις του άρθρου 7 παρ.1 του ν.4354/2015 και ορθώς έπραξαν οι Διοικήσεις αναγνωρίζοντας την προϋπηρεσία του Ωνάσειου Καρδιοχειρουργικού Κέντρου με βάση το άρθρο 11 του Ν.4354/2015.

Εάν τελικώς κριθεί ότι εσφαλμένα οι Διοικήσεις αναγνώρισαν την προϋπηρεσία με βάση το υφιστάμενο θεσμικό πλαίσιο, θα πρέπει να προωθήσετε προς ψήφιση Νομοθετική Διάταξη η οποία θα ρυθμίζει ότι τα χρήματα που έλαβαν οι υπάλληλοι θεωρούνται αχρεωστήτως καταβληθέντα και ταυτόχρονα να ρυθμίζει οριστικά τη δυνατότητα αναγνώρισης της προϋπηρεσίας του Ωνάσειου Καρδιοχειρουργικού Κέντρου εφόσον το Νοσοκομείο είναι λειτουργικά ενταγμένο στο Εθνικό Σύστημα Υγείας και συμμετέχει στο πρόγραμμα εφημεριών του ΕΣΥ.

Εξάλλου δεν γνωρίζουμε κανένα Ιδιωτικό Νοσοκομείο που να συμμετέχει στο πρόγραμμα εφημεριών του Ε.Σ.Υ. Με ποια νομιμοποιητική βάση λοιπόν θεωρείται η προϋπηρεσία των υπαλλήλων ότι έχει διανυθεί σε ιδιωτικό τομέα;

Επιβάλλεται να δοθεί οριστική λύση προς όφελος των εργαζομένων.

Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΠΟΕΔΗΝ